**Bűnmegelőzési hírlevél**

**2020. november**

**Internetes csalások**

**A közelmúltban történt néhány eset kapcsán szeretnénk felhívni a figyelmet az internetes vásárlások veszélyeire. Ilyen bűncselekmények persze előfordulnak egész évben, de a jelen helyzetben és a karácsony közeledtével megnövekszik az interneten történő vásárlások száma, ezzel együtt megnövekszik az internetes csalások, egyéb visszaélések lehetősége is.**

A csalók felkészülnek a cselekményük elkövetésére, a becsületes, jóhiszemű vásárlókat pedig felkészületlenül érik az ilyen bűncselekmények. Az ajándékok beszerzése, egy jó üzlet, esetlegesen egy csábító nyeremény reményében könnyű elfeledkezni az óvatosságról. Önmagában a becsapás ténye is nagyon bosszantó és fájdalmas tud lenni, de különösen fájdalmas, ha ehhez jelentősebb anyagi veszteség is társul.

Néhány példa az elmúlt két hétből:

Egy egri lakos feljelentést tett ismeretlen tettes ellen, amely szerint az egyik webáruházból rendelt egy robotporszívót 67.950 Ft értékben. A vételárat online bankkártyás fizetéssel kiegyenlítette, azonban nem kapta meg a megrendelt terméket és a cég sem térítette meg a vételárat. Azóta a webáruház sem elérhető.

Egy másik ügyben szintén csalás miatt indított büntetőeljárást az Egri Rendőrkapitányság. A sértett a facebook oldalon talált egy hirdetést, amelyben asztalos munka helyszíni felmérését és végzését hirdette az elkövető. A kapcsolatfelvételt követően a hirdető „bemutatkozott” és rövid úton meg is egyeztek az elvégzendő munkát illetően, a sértett pedig a hirdető által megadott bankszámlára el is utalta az előleget a készítendő bútorhoz. A hirdető azonban azóta sem végezte el az ígért munkálatokat és a pénzt sem adta vissza. Az okozott kár 40.000.- Ft.

Az egyik sértett mobil házat szeretett volna vásárolni. Egy internetes hirdetési oldalon meg is találta a megfelelőt, és a hirdetővel történő kapcsolat felvétel után elutalt a részére 380.000.- Ft-ot. A mobil házat azóta sem kapta meg, és a hirdető sem érhető el.

**Ezeket a csalásokat nehéz teljes bizonyossággal megelőzni (főleg, ha a webáruháztól már korábban vásároltunk, és nem volt probléma)**

* **Legyen gyanús a szokásostól lényegesen olcsóbb ár!**
* **Lehetőség szerint teremtsék meg a lehetőségét a megvásárolni kívánt dolog személyes szemrevételezésének, ellenőrzésének, és az áru vételárát csak az áru átvételekor adják át, vagy utalják el!**
* **Lehetőség szerint teremtsék meg a szolgáltatást nyújtóval is a személyes kapcsolatfelvételt, ellenőrzést!**
* **Szolgáltatásért (különböző munkák elvégzéséért) ne fizessenek előre!**

**Az internetes vásárlások kapcsán többször előfordult olyan is, hogy tranzakció közben ellopták a bankkártya adatait és az ismeretlen elkövetők megpróbáltak vele vásárolni. Javasoljuk,** hogy legyenek elővigyázatosak, az ilyen jellegű tranzakciókhoz **használjanak virtuális bankkártyát,** vagy bankszámlát**,** amelyen **csak annyi pénz legyen, amelyet éppen az aktuális vásárláshoz,** egyéb üzletkötéshez, szállásfoglaláshoz stb. **használnak fel és el is utalnak.**

A csalók továbbra is próbálkoznak nyeremény ígéretével is pénzt szerezni.

**E-mailben vagy telefonon értesítik a kiszemelt áldozatot egy állítólagos nyereményről (nagyobb összegű pénz, vagy más ajándék), amelynek az átvételét, különböző feltételekhez kötik. A nyeremény átvételéhez a sértett pontos** istrukciókat kap, mit tegyen. Leginkább megadnak egy számlaszámot, amire különböző összegeket kell utalni, vagy egy pénzkiadó automatához irányítják a sértettet és diktálják, mit kell beütni az automatába.

Az egyik sértettet telefonon hívta fel egy ismeretlen férfi, aki udvariasan „bemutatkozott”, és közölte hogy a 75.000.- Ft-ot nyert egy sorsoláson, de ahhoz, hogy a nyereményét megkaphassa, utalnia kellene a Telekom igazgató számlájára egy összeget. A feljelentő többször utalt különböző összegeket, összességében két millió forintot, a telefonáló által megadott számlaszámokra.

**Javasoljuk, mielőtt eleget tenne a nyeremény átvételéhez szükséges utasításoknak, ellenőrizze a nyereményjáték valódiságát, kérjen információt attól, akitől az állítólagos nyeremény származik!**

**S végezetül ne feledkezzünk meg az elsősorban idős hozzátartozóinkat fenyegető un. unokázós csalásokról. Beszéljünk velük erről a veszélyről és tartsuk folyamatosan napirenden az ezzel kapcsolatos legalapvetőbb magatartási szabályokat.**

**Ha ilyen telefonhívást kapnak, hogy közeli hozzátartozójuk (unoka, gyermek, férj, feleség) bajba került (baleset, adósság stb), és azonnal pénzre van szüksége, hogy a bajból kikerüljön, és a pénzért küldenek valakit,**

* **ne folytassák velük a beszélgetést és főleg ne árulják el, mennyi pénzük van otthon, vagy egyéb érték pl. ékszer**
* **azonnal értesítsék Ők a hozzátartozóikat és győződjenek meg a telefonon kapott információ valóság tartalmáról**
* **értesítsék a Rendőrséget!!!**

**Ne feledjék, aki a bajban segíteni tud, az a Rendőrség!**

🕿:**112**